Wenyen Gabriel

Venjenas Geibrielis (Wenyen Gabriel, g. 1997 m. kovo 26 d.) – Pietų Sudano krepšininkas, rungtyniaujantis vidurio puolėjo arba sunkiojo krašto puolėjo pozicijose.

Gimė dinkų šeimoje Sudano sostinėje Chartume. Praėjus dviem savaitėms po jo gimimo, motina jį kartu su kitais savo vaikais, bėgdama nuo antrojo Sudano pilietinio karo, išvežė į Kairą. Po dvejų metų Jungtinės Tautos suteikė šeimai leidimą persikelti į JAV (Mančesterį, N. Hampšyrą). 2017 m. V. Geibrieliui suteikta JAV pilietybė.

Lankė Švč. Trejybės vidurinę mokyklą (Mančesteris), Vilbragamo ir Monsono akademiją. 2016–2018 m. atstovavo Kentukio universiteto „Wildcats“ komandai. 2018 m. NBA naujokų biržoje nepašauktas. Dalyvavo 2018 m. NBA vasaros lygoje Sakramento „Kings“ sudėtyje ir pasirašė dvišalį kontraktą. Buvo skolinamas Stoktono „Kings“ dukterinei komandai. Vėliau keitė įvairias NBA komandas, kur rungtyniavo epizodiškai (sėkmingesnis buvo 2022–2023 m. sezonas Los Andželo „Lakers“, kur žaidėjas sužaidė 68 rungtynes, vidutiniškai pelnydavo po 5,5 taško ir atkovodavo po 4,2 kamuolio). Protarpiais rungtyniaudavo NBA G lygos Viskonsino „Herd“ komandoje.

2024 m. Venjenas Geibrielis rungtyniavo Puerto Rike, o po to persikėlė į Europą. Sudarė 2 metų kontraktą su Tel Avivo „Maccabi“, bet netrukus išpirktas Atėnų „Panathinaikos“, kur pakeitė traumą gavusį Matijasą Lesorą.Oficialu: PAO išpirko centrą iš „Maccabi“ klubo, basketnews.lt

2016 m. Venjenas Geibrielis atstovavo JAV jaunimo rinktinei „Nike Hoop Summit“ turnyre, bet 2023 m. pasirinko žaisti už Pietų Sudano rinktinę. Su ja dalyvavo 2023 m. pasaulio čempionate ir 2024 m. vasaros olimpinėse žaidynėse.

 Laimėjimai 
 Graikijos krepšinio taurė: 2025 m.

 Šaltiniai 

Kategorija:Pietų Sudano krepšininkai